REPUBLIKA SRBIJA

NARODNA SKUPŠTINA

Odbor za prava deteta

24 Broj 06-2/259-12

08. novembar 2012. godine

B e o g r a d

**Z A P I S N I K**

**SA PETE SEDNICE ODBORA ZA PRAVA DETETA**

**ODRŽANE 18. DECEMBRA 2012. GODINE**

Sednica je počela u 11,10 časova.

Sednicom je predsedavala Ljiljana Lučić, zamenik predsednika Odbora.

 Sednici su prisustvovali članovi Odbora:Konstantin Arsenović, Gordana Čomić, Elvira Kovač, Meho Omerović, Slavica Saveljić, Dubravka Filipovski, Olena Papuga, Milanka Jevtović Vukojčić, Milorad Stošić i Radoslav Komlenović, zamenik člana.

Sednici nisu prisustvovali članovi Odbora: mr Nebojša Stefanović, predsednik, Vesna Kovač, dr Nenad Popović, dr Žarko Korać, potpredsednici Narodne skupštine; Milica Drnjak, predsednika Odbora za rad, socijalna pitanja, društvenu uključeost i smanjenje siromaštva; Mirjana Dragaš, Milica Vojić-Marković, Mirko Čikiriz i Sanja Jefić-Branković.

 Sednici su prisustvovali i: Jadranka Milanović, koordinator UNICEF-a za saradnju sa Odborom za prava deteta i Ivana Stevanović, predsednica Centra za prava deteta.

 Predsedavajuća je konstatovala da su ispunjeni uslovi za rad i odlučivanje, te je predložila sledeći

D n e v n i r e d :

1. Predlog plana rada Odbora za prava deteta za 2013. godinu;
2. Dogovor o aktivnostima Odbora do kraja godine;
3. Razno.

Članovi Odbora su **jednoglasno** usvojili predloženi Dnevni red.

Pre prelaska na rad po tačkama utvrđenog Dnevnog reda članovi Odbora su **jednoglasno,** bez primedbi **usvojili** zapisnik sa Treće sednice održane 8. novembra 2012. godine, kao i Zapisnik sa Četvrte sednice održane 20. novembra 2012. godine.

 Predsedavajuća je pre prelaska na rad po tačkama utvrđenog Dnevnog reda u ime Odbora za prava deteta uputila izvinjenje gospođi Rajhenberg i gospođi Milanović zbog nemogućnosti članova Odbora da se odazovu seminaru koji je UNICEF organizovao u hotelu Metropol, 5. decembra, a za koji se bilo prijavilo 13 članova Odbora.

Navela je da je tog dana bila u toku plenarna sednica Narodne skupštine na kojoj je, zbog značaja teme, bilo obavezno prisustvo narodnih poslanika, pa i članova Odbora za prava deteta.

Takođe je istakla da je nesmetano održavanje sednice Narodne skupštine, koju pritom, nije moguće uvek unapred planirati, prioritetni zadatak svih narodnih poslanika, ali da se nada da ovakvih situacija neće biti u daljoj saradnji između Odbora za prava deteta i UNICEF-a.

**PRVA TAČKA:** Predlog plana rada Odbora za prava deteta za 2013. godinu.

**Ljiljana Lučić** je obavestila članove Odbora da su u materijalu za sednicu dobili Predlog plana rada Odbora za prava deteta za 2013. godinu.

Naglasila je da je Predlog plana rada dat uopšteno, bez vremenskih odrednica, imajući u vidu dinamiku rada Narodne skupštine, koju nije moguće unapred isplanirati, kao i da je Predlog plana rada u skladu sa delokrugom rada Odbora za prava deteta koji je propisan Poslovnikom Narodne skupštine (članom 67.).

U sveobuhvatnoj diskusiji koja je otvorena u vezi sa ovom tačkom Dnevnog reda, učestvovali su: Elvira Kovač, Konstantin Arsenović, Milorad Stošić, Meho Omerović, Milanka Jevtović Vukojičić, Jadranka Milanović, Ivana Stevanović, Gordana Čomić, Ljiljana Lučić.

 U diskusijama su izneti sledeći stavovi, predlozi, kritike, mišljenja:

 **Elvira Kovač** je postavila pitanje da li neko od članova Odbora ima saznanje u kojoj fazi se nalazi izrada teksta Zakona o deci, jer je o Nacrtu ovog zakona bilo dosta reči u prošlom sazivu. Pojedini članovi Radne grupe za prava deteta su bili uključeni u neke od aktivnosti kao što je učešće na javnoj raspravi i drugo.

 Potvrdila je neophodnost da Odbor za prava deteta bude informisan o aktivnostima resornih ministarstava u oblastima koje se odnose na unapređenje i zaštitu prava dece. Istakla je da bi bilo posebno značajno da Odbor bude informisan o dinamici i fazama izrade nacrta zakona iz delokruga svog rada.

 Saglasila se u vezi sa predloženim ostvarivanjem kontrolne funkcije Odbora, kroz kontrolu sprovođenja Zakona o osnovama sistema obrazovanja i vaspitanja u segmenntu inkluzivnog obrazovanja, kao i Zakona o socijalnoj zaštiti, korišćenjem instituta javnog slušanja (jedna od tema bi mogla biti decentralizacija usluga za decu, jer je Zakonom o socijalnoj zaštiti jasno propisana nadležnost lokalnih samouprava, pokrajine itd.). U ovom smislu, neophodno bi bilo kontaktirati Ministarstvo rada, zaošljavanja i socijalne politike, kao i Ministarstvo za državnu upravu i lokalnu samoupravu.

 Istakla je da bi kao posebnu temu trebalo obraditi međusektorsku saradnju u ostvarivanju i zaštiti prava deteta. Ovo iz razloga što se uočava odsustvo koordinacije kada je u pitanju ostvarivanje mera i akcija u ovoj oblasti, nepostojanje sistemske evidencije o položaju dece, te se kao neophodna, nameće potreba uspostavljanja odnosa saradnje relevantnih ministarstava (oblast prosvete, zdravstva, socijalne zaštite).

Pozitivno je ocenila predlog da se Odbor bavi i pitanjem adekvatnog regulisanja dečjeg dodatka, jer se o ovoj temi malo toga zna, sem da je trenutna suma koja se isplaćuje po ovom osnovu nedovoljna u smislu kvalitetne materijalne podrške porodicama sa decom.

 Pohvalila je ulogu zaposlenih u Službi Narodne skupštine koji rade za Odbor za prava deteta u pripremi članova Odbora koji učestvuju u stalnim delegacijama ili međunarodnim skupovima na temu zaštite prava deteta, ali je ukazala i na potrebu da se veća pažnja posveti izveštavanju nakon održanih skupova na kojima su učestvovali članovi Odbora.

 Rekla je da bi bilo dobro omogućiti informisanje Odbora o radu resornih ministarstva, kroz obavezu ministra da jednom u tri meseca podnese informaciju o radu ministarstva Odboru, ali da nije sigurna da je to moguće realizovati, s obzirom da ne postoji jedno ministarstvo u čiji resor spada zaštita prava deteta.

 **Ljiljana Lučić** se zahvalila na veoma korisnim predlozima koji su izneti u diskusiji i naglasila da Odbor ima mogućnost da poziva ministre da, prema dinamici koju Odbor bude dogovorio, podnose izveštaje o radu njihovog ministarstva u oblastima koje se poklapaju sa delokrugom rada Odbora za prava deteta.

 Posebno je naglasila potrebu da Odbor bude informisan da li u ovom sazivu Vlade postoji Savet za prava deteta, jer upravo Savet omogućava da interresorna saradnja bude uspostavljena u samoj Vladi, sa ciljem da se koordiniraju različite politike kako bi se obezbedilo unapređenje prava deteta. **Predložila je da Odbor uputi Vladi pitanje da li će i kada biti obrazovan Savet za prava deteta i kada će početi sa radom.**

 Takođe je kao značajno istakla vršenje kontrolne funkcije Odbora kroz kontrolu sprovođenja Zakona o osnovama sistema obrazovanja i vaspitanja u segmentu inkluzivnog obrazovanja.

 Rekla je da izrada Zakona o deci predstavlja multisektorsku aktivnost. **Predložila je da Odbor zatraži informaciju o tome dokle se stiglo sa izradom ovog zakonskog teksta.**

 **Konstantin Arsenović** je istakao da se o tekstu koji je dostavljen članovima Odbora nikako ne može govoriti kao o Predlogu plana rada Odbora za prava deteta za 2013. godinu, već da on predstavlja dokument u kome je naveden delokrug rada Odbora.

 Konstatovao je da ni Narodna skupština nema plan rada i da bi Odbor za prava deteta, u tom smislu, trebalo da predstavlja telo koje će prvo izraditi kvalitetan, bar okvirni, početni dokument u kome će biti uokvirene aktivnosti po naziivu, vremenu, nosiocu aktivnosti, finansijskim sredstvima za njihovu realizaciju.

 Zaključio je da se iz ponuđenog teksta moglo izdvojiti bar 10 aktivnosti koje bi bile obrađene na način koji je naveo. Plan rada koji bi bio izrađen po pravilima obavezivao bi i same članove Odbora da ga se pridržavaju i sprovode, što bi takođe, omogućilo i lakšu kontrolu njegovog sprovođenja.

 **Ljiljana Lučić** je naglasila da su članovi Odbora bili pozvani da daju predloge u vezi sa izradom polana rada, kao i da, prema njenim saznanjima, niko to nije učinio. Tekst koji je u formi Predloga plana rada ponuđen članovima Odbora, ona i shvata kao okvirni plan, koji treba i može da bude konkretizovan i preciziran od strane članova Odbora. U tom smislu je predložila da se u narednim danaima i ponude konkretne aktivnosti u cilju operacionalizacije predloženog plana.

**Milorad Stošić** se u svojoj diskusiji nadovezao na stavove koje je istakao predhodni govornik, takođe ukazujući na uopšten karakter predloženog plana rada, koji sadrži delokrug i oblasti rada Odbora, predviđa saradnju sa međunarodnim i nevladinim organizacijama koje se bave pitanjima u vezi sa zaštitom prava deteta.

Naglasio je da bi Oodbor trebalo da ima kalendar događaja iz oblasti zaštite prava deteta, na osnovu koga bi bilo moguće planirati pojedine aktivnosti. Plan rada treba da bude dat tabelarno i da sadrži aktivnosti, nosioce posla, saradnike, vreme, mesto, sredstva opredeljena za izvršavanje predviđenih aktivnosti, kao i kolonu koja bi sadržale potrebne detalje.

Istakao je da je potrebno da postoji precizan plan rada i aktivnosti Odbora za svaki mesec.

**Predložio je da Odbor obrazuje Radnu grupu koja će sačiniti Plan rada Odbora za prava deteta za 2013. godinu prema sugestijama koje su iznete i kandidovao sebe za člana te radne grupe.**

**Ljiljana Lučić** je podržala izneti predlog i takđe preložila da se jedan broj zainteresovanih članova Odbora angažuje u smislu konkretizacije aktivnosti Odbora.

**Meho Omerović** je izneo stav da je potrebno biti realan i istakao da se rasprava vodi u vezi sa okvirnim Predlogom plana rada Odbora za prava deteta za 2013. godinu i da tekst zaslužuje i pažnju i podršku članova Odbora.

Saglasio se prethodnim diskusijama da precizan plan rada treba da sadrži konkretne aktivnosti koje bi bile vremenski i prostorno definisane, sa precizno naznačenim izvršiocima i opredeljenim sredstvima za svaku konkretnu aktivnost, ali je istakao da tako sačinjen plan ne bi bio realan, jer ne postoji nikakav plan rada Narodne skupštine, pa se ne može očekivati ni da jedan odbor može da donese potpuno precizan svoj plan rada.

**Istakao je da dokle god Odbor ne bude raspolagao informacijama o dinamici rada resorinih ministarstava, kao i spiskom nacrta ili predloga zakona iz oblasti zaštite i unapređenja prava deteta nije moguće izrati konkretan plan aktivnosti, već je samo moguće pridržavati se okvirnog plana rada koji je dostavljen članovima Odbora i koji je u potpunosti u skladu sa delokrugom rada propisanim Polovnikom Narodne skupštine.**

Pohvalio je rad zaposlenih u službio Odbora koji su pripremili Predlog plana rada Odbbora za prava deteta za 2013. godinu, kao i rad čitavog Odbora za prava deteta, na čelu sa predsednikom, koji je veoma aktivan u svim segmentima svog delokruga, za razliku od mnogih odbora koji svoje aktivnosti baziraju samo na materijalima koje im dostavljaju nadležna ministarstva i Narodna skupština.

Izlaganje je završio sledećim **predlozima:**

**-da Odbor usvoji Predlog plana rada za 2013. godinu;**

**-da se formira Radna grupa od nekoliko članova Odbora sa zadotkom da se obrati relevantnim ministarstvima i zameniku Zaštitnika građana za prava deteta sa molbom za dobijanje bar okvirnih rasporeda aktivnosti u narednom periodu;**

**-da na osnovu dobijenih informacija, Radna grupa sačini precizan plan aktivnosti, prema kriterijumima koje su izneli članovi Odbora u svojim diskusijama.**

**Jadranka Milanović** je iznela predlog da se obrati posebna pažnja na ključne funkcije koje Odbor ima, a to su zakonodavna, kontrolna i predstavnička funkcija, da se s tim u vezi napravi vremenski okvir za preduzimanje konkretnih aktivnosti.

**Predložila je da si iskoristi iskustvo u radu Radne grupe iz prethodnog saziva, što podrazumeva obrazovanje više radnih grupa u okviru Odbora koje će se baviti konkretnim temama u okviru propisanog delokruga rada.**

 Naglasila je da je izvesno da će u skupštinsku proceduru veoma brzo ući dva veoma važna zakona iz oblasti osnovnog i srednjeg obrazovanja, kao i da je u toku javna rasprava u vezi sa tekstom dva zakona iz oblasti zdravstvene zaštite, te da je veoma važno da Odbor za prava deteta o tim aktivnostima bude unapred obavešten, kako bi na neku od sednica Odbora bili pozvani predstavnici predlagača i predstavili nacrt ili predlog zakona. Takođe je istakla da je za neke veoma važne zakone iz oblasti zaštite prava deteta, koji se pripremaju u resornim ministarstvima, bilo dobro organizovati javna slušanja na kojima bi se vodila sveobuhvatna rasprava u cilju iznalažanja najboljih rešenja.

Ukazala je da Zakon o deci priprema Zaštitnik građana, zbog čega je podržala predlog gospodina Omerovića o potrebi da se Odbor obrati kako nadležnim ministarstvima, tako i Zaštitniku građana u cilju uspostavljanja kvalitetne saradnje.

Istakla je da je potrebno da vremenski okviri u vezi sa realizacijom aktivnosti Odbora budu realno planirani, u skladu sa dinamikom rada resornih ministarstava i Vlade, kao i same Narodne skuštine, jer u protivnom plan rada neće biti moguće ispuniti.

**Posebno je naglasila da je Republika Srbija u obavezi da u junu 2013. godine podnese Izveštaj Komitetu UN o pravima deteta**, te da je s tim u vezi potrebno da Odbor unapred bude obavešten o svim fazama izrade Izveštaja, kao i da sagleda mogućnost svog doprinosa u ovom procesu, kako bi sam izveštaj bio što kvalitetnije sačinjen.

Rekla je da je potrebno da Odbor posveti posebnu pažnju uspostavljanju i razvoju odnosa saradnje sa drugim odborima u Narodnoj skupštini, čiji se delokrug rada u značajnoj meri oslanja i na delokrug rada Odbora za prava deteta.

**Milanka Jevtović Vukojičić** je iznela stav da je Predlog plana rada Odbora za prava deteta za 2013. godinu veoma dobro urađen i da će na osnovu ovog teksta biti lako uvremeniti aktivnosti po mesecima i nosiocima, odnosno izvršiocima aktivnosti.

Pozitivno je ocenila Planom rada predviđenu participaciju dece i mladih u rad Odbora, kroz razgovor i mogućnost da oni sami, neposredno iznesu svoja očekivanja i potrebe, kao i da ukažu na probleme sa kojima se susreću.

Pohvalila je predviđenu saradnju sa nevladinim sektorom, jer postoji veliki broj udruženja i nevladinih organizacija koji ulažu velike napore u poboljšanje kvaliteta života dece.

**Predložila je da se aktivnosti Odbora koje se odnose na ostvarivanje njegove kontrolne funkcije, kroz praćenje implementacije donetih zakona prošire na još tri zakona: Porodični zakon, koji je usvojen 2005. godine i koji sadrži odredbe koje se odnose na nasilje nad decom; Zakon o maloletnim učiniocima krivičnih dela i krivičnopravnoj zaštiti maloletnih lica, donet takođe 2005. godine, ali sa nedovoljnom primenom u segmentu resocijalizacije maloletnih počinilaca krovočnih dela. S tim u vezi potrebno je da se Odbor za prava deteta bavi i pitanjima uslova smeštaja ovih lica u domovima i kazneno-popravnim ustanovama, kao i sprečavanjem recidiva, što je za sada česta pojava. Treći zakon čiju primenu Odbor treba da kontroliše u narednom periodu je Zakon o finansijskoj podršci porodicama sa decom, posebno u segmentu koji se odnosi na dodelu dečjih dodataka.**

Naglasila je da je neophodno uspostavljanje interesorne saradnje sa relevantnim ministarstvima kako bi se kontrolna funkcija Odbora mogla da vrši na adekvatan način.

Istakla je da je najslabija spona u složenom procesu zaštite prava dece pravosudni sistem, koji predstavlja finalni instrument u zaštit prava deteta.

**Slavica Saveljić je zamolila UNICEF da istraje u realizaciji kratkog seminara koji bi imao za cilj upoznavanje članova Odbora sa stanjem zaštite prava dece u Republici Srbiji,** što bi predstavljalo dobru osnovu i za rad Radne grupe koja će vršiti operacionalizaciju Plana rada Odbora i koja će na taj način imati jasniju sliku o ciljevima koje Odbor kroz svoje aktivnosti treba da ostvari.

**Ivana Stevanović** je pohvalila iznete stavove članova Odbora za prava deteta o neophodnosti vršenja kontrolne funkcije Odbora.

Istakla je kao veoma značajno planiranje aktivnosti Odbora kojima će biti omogućeno da se ostvari neposredan kontakt sa decom, što predstavlja voma važan vid unapređenja prava dece.

Informisala je članove Odbora da je u vezi sa potrebama Kancelarije za ljudska i manjinska prava Vlade Republike Srbije koja priprema Izveštaj za prava deteta, grupa dece radila istraživanje o stanju prava dece u Srbiji, a rezultati će biti prezentovani direktoru Kancelarije 21. decembra, te je s tim u vezi, izrazila spremnost da se ove informacije dostave i članovima Odbora, tako što će Izveštaj, preko sekretara Odbora, biti prosleđen članovima, kao i kroz neposredan kontakt sa decom.

**Ljiljana Lučić** se zahvalila svim učesnicima na veoma konstruktivnim i kvalitetnim diskusijama i **predložila sledeće:**

**-da Milorad Stošić zajedno sa još nekoliko zainteresovanih članova Odbora i sekretarom izvrši operacionalizaciju predloženog Plana rada Odbora za prava deteta za 2013. godinu;**

**-da se odredi član Odbora koji će zajedno sa zaposlenima u Službi Odbora pratiti predloge zakona koji ulaze u skupštinsku proceduru, kako bi se blagovremeno pripremala analiza onih zakonskih predloga koji su značajni sa aspekta zaštite prava deteta;**

**-da se obrazuje radna grupa u okviru Odbora za prava deteta koja će pratiti implementaciju nekoliko ključnih zakona u okviru delokruga rada Odbora, sa mogućnošću formiranja i više radnih grupa ukoliko se proceni da je potrebno da se kontrola primene pojedinih zakona posebno detaljno vrši;**

**-da se obrazuje radna grupa u okviru Odbora koja će omogućiti racionalnije** **ostvarivanje predstavničke funkcije Odbora, imajući u vidu da narodni poslanici razmatraju inicijative, peticije, predstavke i predloge na sednicama Odbora o čemu izveštavaju Narodnu skupštinu i njihove podnosioce. Zadatak radne grupe bi bio da razmatra inicijative, peticije, predstavke i predloge iz delokruga rada Odbora za prava deteta, kao i da inicira sednicu Odbora ukoliko proceni da neki podnesak ima veliku važnost u odnosu na delokrug rada Odbora ili ako je veći broj podnesaka podnet po istom pitanju.**

**Dubravka Filipovski** je predložila da se prvo obrazuje Radna grupa koja će operacionalizovati Plan rada Odbora i na taj način omogućiti realizaciju svih predloga koje je iznela predsedavajuća.

**Elvira Kovač** je predložila obrazovanje više rdnih grupa od kojih će svaka biti zadužena za praćenje primene jednog od nekoliko ključnih zakona, jer je nemoguće da grupa od troje četvoro ljudi prati primenu pet zakona, ističući iskustvo Radne grupe za prava deteta iz prethodnog saziva.

**Jadranka Milanović** je podržala ovaj predlog ukazujući na potrebu izrade posebne metodologije po kojoj će biti vršena kontrola primene pojedinih zakona, a što zahteva i vreme i angažman članova Odbora, ostvarivanje saradnje sa ministarstvima, nezavisnim regulatornim telima, nevladinim sektorom, odlazak na teren, pripremu izveštaja, kao i organizovanje javnih slušanja na kojima se izveštaji prezenttuju uz prisustvo svih relevantnih subjekata.

**Gordana Čomić** je istakla da je prilikom obrazovanja radnih grupa u okviru Odbora koje treba da vrše kontrolne funkcije, neophodno jasno odrediti svrhu i cilj koji se želi postići. S tim u vezi je naglasila da nije moguće pratiti primenu zakona u celini, već nekoliko ključnih članova koji se suštinski odnose na delokrug rada Odbora.

**Ljiljana Lučić** je sumirajući sve predloge zaključila da su se članovi Odbora saglasili da će biti obrazovano ukupno 6 radnih grupa u okviru Odbora i to:

1. **Radna grupa za praćenje primene Zakona o osnovama sistema obrazovanja i vaspitanja u segmentu inkluzivnog obrazovanja;**
2. **Radna grupa za praćenje primene Zakona o socijalnoj zaštiti u delu koji se odnosi na razvoj usluga u zajednici koje su ključna podrška porodicama u kojima žive deca sa invaliditetom;**
3. **Radna grupa za praćenje primene Porodičnog zakona u delu koji se odnosi na zaštitu dece od porodičnog nasilja;**
4. **Radna grupa za praćenje primene Zakona** **o maloletnim učiniocima krivičnih dela i krivičnopravnoj zaštiti maloletnih lica u delu koji se odnosi na učešće maloletnih lica u sudskim postupcima;**
5. **Radna grupa za praćenje primene Zakon o finansijskoj podršci porodici, u segmentu koji se odnosi na dodelu dečjeg dodatka;**
6. **Radna grupa za predstavke i predloge;**
* **Da će jedan član Odbora, zajedno sa zaposlenima u službi Odbora pratiti predloge zakona koji ulaze u skupštinsku proceduru, a koji su od neposrednog značaja za ostvarivanje delokruga rada Odbora za prava deteta.**

Nakon što je zaključila raspravu u vezi sa Prvom tačkom Dnevnog reda, predsedavajuća je stavila na glasanje Predlog plana rada Odbora za prava deteta za 2013. godinu uz obavezu njegove operacionalizacije.

 Članovi Odbora su **jednoglasno usvojili sledeći** Plana rada Odbora za prava deteta za 2013. godinu:

**Delokrug Odbora za prava deteta (u daljem tekstu: Odbor) u skladu sa članom 67. Poslovnika Narodne skupštine**

-Odbor razmatra predlog zakona sa aspekta zaštite prava deteta;

-Prati sprovođenje i primenu zakona i drugih akata koji uređuju položaj i zaštitu prava deteta;

-Vrši proveru usklađivanja nacionalnog zakonodavstva s međunarodnim standardima prava deteta;

-Sarađuje sa nacionalnim i međunarodnim institucijama i telima, kao i lokalnim organima vlasti;

-Inicira izmene i dopune propisa i predlaže donošenje određenih akata i preduzimanje mera zaštite prava deteta;

-Promoviše prava deteta;

-Razmatra i druga pitanja od značaja za prava deteta.

-Odbor obavlja i druge poslove, u skladu sa zakonom i Poslovnikom.

-Ostvaruje saradnju sa Odborom za ljudska i manjinska prava i ravnopravnost polova Narodne skupštine, kao i sa drugim odborima kada se za to ukaže potreba u cilju zaštite i unapređenja prava deteta.

**Oblasti u kojima Odbor za prava deteta obavlja poslove iz svog delokruga su:**

 -Analiza zakona i budžeta iz perspektive prava deteta;

-Kontinuirano unapređenje kapaciteta Odbora;

-Organizovanje javnih slušanja u vezi sa aktuelnim temama iz perspektive unapređenja položaja i prava deteta;

**-**Unapređenje saradnje Odbora sa lokalnim samoupravama iz perspektive zaštite prava deteta;

-Razmena iskustava i unapređenje međunarodnesaradnje u ovoj oblasti;

-Saradnja sa nevladinim organizacijama koje se bave unapređenjem i zaštitom prava deteta;

 **-**Informisanje i uključivanje dece i mladih u rad Odbora.

1. **Zakonodavna funkcija Odbora**

-Detaljna analiza 3 - 4 izabrana predloga zakona tokom godine iz perspektive prava deteta u skladu sa dinamikom dospevanja relevantih zakona u skupštinsku proceduru (na primer predlozi zakona o osnovnom i o srednjem obrazovanju, Zakon o deci).

-Predstavljanje nacrta zakona na tematskim sednicama Odbora od strane relevantnih ministarstava.

1. **Kontrolna funkcija Odbora**

Odbor vrši kontrolu izvršne vlasti u svim oblastima delovanja institucija sistema u delu koji se odnosi na obezbeđivanje uslova za:

-postizanje i unapređivanje zaštite prava deteta;

-nastavak kontrole sprovođenja dva ključna sistemska zakona i procena efekata njihove primene (pozitivni aspekti, prepreke u primeni i eventualni neželjeni efekti).

* Zakona o osnovanma sistema obrazovanja i vaspitanja u segmentu inkluzivnog obrazovanja (nastavak započetog procesa)
* Zakona o socijalnoj zaštiti u delu koji se odnosi na razvoj usluga u zajednici koje su ključna podrška porodicama dece sa invaliditetom.

*Kontrola implementacije zakona podrazumeva:*

* *definisanje metodologije,*
* *posetu terenu,*
* *koordinaciju sa relevantnim institucijama (npr. Zaštitnik građana, državne i nezavisne agencije i instutucije aktivne u navedenim oblastima, organizacije civilnog društva)*
1. **Predstavnička funkcija Odbora**

U ostvarivanju predstavničke funkcije Odbora, narodni poslanici razmatraju inicijative, peticije, predstavke i predloge na sednicama Odbora o čemu izveštavaju Narodnu skupštinu i njihove podnosioce.

Članovi Odbora ostvaruju i neposredne kontakte sa podnosiocima inicijativa, peticija, predstavki i predloga u Narodnoj skupštini i u kancelarijama Narodne skupštine van njenog sedišta, te se na taj način neposredno upoznaju sa primedbama i predlozima građana za unapređenje stanja u pojedinim oblastima ili rešavanje konkretnog problema.

Odbor obezbeđuje javnost u radu. Sednice Odbora su javne (objavljuju se informacije, akata i dokumenati, kao i zapisnici, izveštaji i stenografske beleške po potrebi).

**Uslovi za rad Odbora**

1. Neophodno je da Odbor u potpunosti bude informisan o aktivnostima resornih ministarstava, državnih organa i institucija, kao i sa aktivnostima nezavisnih regulatornih tela.
2. Odbor predlaže teme kojima će se temeljnije obrađivati pitanja koja su značajna za ostvarivanje delokruga rada Odbora (Unapređenje programa dečijih dodataka; Ulaganje u rani razvoj i učenje dece u Srbiji – Modeli finansiranja Univerzalnog obuhvata predškolskim obrazovanjem; Nasilje nad decom; Prevencija digitalnog nasilja među decom; Prevencija osipanja dece iz sistema obaveznog obrazovanja u Srbiji; Analiza situacija dece u Srbiji; Izveštaj Vlade Republike Srbije Komitetu UN za prava deteta);
3. Odbor će uspostaviti neposrednu saradnju sa nevladinim organizacijama, međunarodnim organizacijama, udruženjima i asocijacijama koje se bave pitanjima iz delokruga rada Odbora;
4. Predstavnici Odbora aktivno će učestvovati u radu stručnih tela, tribina i skupova koji se bave pitanjima iz delokruga rada Odbora.

**Međunarodna i regionalna saradnja**

1. Odbor ostvaruje saradnju sa međunarodnim organizacijama i institucijama koje se bave pitanjima iz delokruga rada Odbora i uzima aktivno učešće u njihovom radu.
2. U sklopu priprema članova Odbora za učešće na međunarodnim skupovima, kad god to bude moguće, Odbor će razmotriti teme i pružati pomoć svojim predstavnicima u cilju bolje pripreme za aktivno učešće na ovim skupovima.
3. Odbor posle svakog održanog skupa u zemlji, regionu i inostranstvu, kome su prisustvovali njegovi predstavnici, razmatra izveštaj o održanom skupu i nastupu predstavnika Odbora.
4. Odbor uspostavlja saradnju sa srodnim odborima parlamenata posebno u regionu, ali i parlamenata zemalja Evropske unije.

**Aktivnosti Odbora za prava deteta**

-Mesečno održavanje sednica Odbora (po potrebi i više puta mesečno);

-Kvartalno održavanje sednice Odbora van sedišta NSRS, u lokalnim samoupravama radi neposrednog sagledavanja stanja u vezi sa pitanjima koje Odbor oceni kao posebno važnau okviru delokruga svog rada;

-Organizovanje 3-4 javna slušanja na teme koje Odbor utvrdi;

-Učestvovanje članova Odbora u projektima koji se odnose na unapređenje svih oblasti iz delokruga rada odbora;

**-**Informisanje Odbora o radu ministarstva, kroz obavezu ministra da jednom u tri meseca podnese informaciju o radu ministarstva Odboru;

**-**Ostvarivanje saradnje sa svim odborima u Narodnoj skupštini kada se na dnevnom redu nađu pitanja iz delokruga rada Odbora (Odbor za ljudska i manjinska prava i ravnopravnost polova; Odbor za obrazovanje, nauku, tehnološki razvoj i informatičko društvo; Odbor za zdravlje i porodicu; Odbor za rad, socijalna pitanja, društvenu uključenost i smanjenje siromaštva i drugi);

-Informisanje i uključivanje dece i mladihu cilju ostvarivanja direktnog dijaloga sa decom i mladima i upoznavanja sa aktivnostima, uspesima i problemima sa kojima se deca i mladi suočavaju u svojim sredinama (posete dece i mladih Odboru koje su tematski određene - na primer, nasilje nad i među decom, obrazovanje, kao i posete članova Odbora lokalnim sredinama )

**NAPOMENA: Podršku u radu Odboru za prava deteta, na zahtev Odbora, pruža UNICEF i to kroz:**

-Obezbeđivanje stručne ekspertize za analize predloga i nacrta zakona;

-Obezbeđivanje govornika, uključujući i predloge za pozivanje stručnjaka, predstavnika civilnog društva i međunarodnih organizacija;

-Pružanje podrške za definisanje metodologije, identifikaciju lokacija za posetu, potrebne kontakte na terenu i za relevantne organizacije i institucije koje se bave temama od značaja za ostvarivanje aktivnosti u okviru delokruga rada Odbora;

-Pružanje podrške za organizovanje poseta i za pronalaženje primera dobre prakse iz drugih zemalja u vezi sa ostvarivanjem konstruktivnog dijaloga Odbora sa decom i adolescentima.

**DRUGA TAČKA** - Dogovor o aktivnostima Odbora do kraja godine.

 **Ljiljana Lučić** je obavestila članove Odbora da je Narodna skupština sklopila Ugovor o donaciji sa preduzećem NovaTel d.o.o. iz Beograda, Milutina Milankovića 25B, koje je izrazilo želju da preko Odbora za prava deteta pokloni dva računara, dva štampača i garderobu OŠ „Anton Skala“ iz Beograda i Cntru za integraciju mladih, Svratište, iz Beograda. Predložila je da Odbor za prava deteta donese odluku da će izvršiti poklon u vidu 2 računara i 2 štampača, OŠ „Anton Skala“, Beograd, Petra Čajkovskog 2a, neposrednom predajom robe od strane Odbora za prava deteta, kao poklonodavca – poklonoprimcu, u prostorijama OŠ „Anton Skala“, kao i da Odbor za prava deteta donese odluku da će izvršiti poklon u vidu garderobe Cntru za integraciju mladih, Svratište, iz Beograda, neposrednom predajom robe od strane Odbora za prava deteta, kao poklonodavca – poklonoprimcu, u prostorijama Svratišta.

**Elvira Kovač** je naglasila da Odbor za prava deteta treba da ostvaruje aktivnosti u svom jasno definisanom delokrugu rada i da, s tim u vezi, ne treba da se bavi humanitarnim radom, ali da ovu donaciju treba prihvatit.

**Ljiljana Lučić** je u potpunosti podržala stav koji je iznela Elvira Kovač, naglasivši da Odbor treba da donese dve predložene odluke, ali da donatore treba upućivati direktno na primaoce donacija. Podrška inkluzivnom obrazovanju od strane Odbora podrazumeva podršku redovnim školama koje uvode inkluzivno obrazovanje, što se ne postiže upućivanjem donacije specijalnoj školi.

Nakon zaključene diskusije u vezi sa ovom tačkom Dnevnog reda članovi Odbora su **jednoglasno zauzeli stav** da će Odbor za prava deteta izvršiti obaveze koje proističu iz Ugovora o donaciji koji je Narodna skupština sklopila sa preduzećem NovaTel d.o.o. iz Beograda, odnosno da će pokloniti dva računara i dva štampača OŠ „Anton Skala“, Beograd i garderobu Cntru za integraciju mladih, Svratište, iz Beograda.

**TREĆA TAČKA** – Razno.

 **Ljiljana Lučić** je obavestila članove Odbora da je od strane generalnog sekretara, upućen poziv za učešće Odbora za prava deteta u Projektu “Jačanje nadzorne uloge i javnosti u radu Narodne skupštine”, koji sprovodi UNDP, a namenjen je pružanju podrške radu odbora u pogledu održavanja javnih slušanja i organizovanja sdnica Odbora van sedišta Narodne skupštine.

Naglasila je da su usvojenim planom rada za 2013. godinu predviđene upravo ovakve aktivnosti, pa je pozvala članove Odbora da se izjasne o prihvatanj podrške Odboru od strane UNDP-a.

**Gordana Čomić** je istakla da je veoma važno da Odbor za prava deteta prihvati učešće u Projektu “Jačanje nadzorne uloge i javnosti u radu Narodne skupštine”, koji sprovodi UNDP, jer će se na taj način omogućiti realizacija brojnih aktivnosti koje Odbor planira u narednoj godini, od kojih su najznačajnije posete članova Odbora lokalnim samoupravama, kao i organizovanje javnih slušanja kao jedan od važnih instituta za realizaciju kontrolne funkcije Odbora.

Nakon zaključene diskusije u vezi sa ovom tačkom dnevnog reda, članovi Odbora su **jednoglasno odlučili** da će Odbor za prava deteta učestvovati u Projektu “Jačanje nadzorne uloge i javnosti u radu Narodne skupštine”, koji sprovodi UNDP, kao i da će konkretan plan aktivnosti dostaviti Odeljenju za budžetske, finansijsko-računovodstvene i poslove javnih nabavki kako bi bila obezbeđena sredstva za aktivnosti Odbora.

 Sednica je zaključena u 12,25 časova.

SEKRETAR ODBORA PREDSEDNIK ODBORA

 Sanja Pecelj mr Nebojša Stefanović